Document ID: 32009R1228

NÕUKOGU MÄÄRUS (EL) nr 1228/2009,
15. detsember 2009,
millega muudetakse määrust (EÜ) nr 423/2007, mis käsitleb Iraani vastu suunatud piiravaid meetmeid
EUROOPA LIIDU NÕUKOGU,
võttes arvesse Euroopa Liidu toimimise lepingut, eriti selle artikli 215 lõikeid 1 ja 2,
võttes arvesse nõukogu 27. veebruari 2007. aasta ühist seisukohta 2007/140/ÜVJP, mis käsitleb Iraani vastu suunatud piiravaid meetmeid (1),
võttes arvesse liidu välisasjade ja julgeolekupoliitika kõrge esindaja ja komisjoni ühist ettepanekut
ning arvestades järgmist:
(1)
Kooskõlas ühise seisukohaga 2007/140/ÜVJP keelatakse määrusega (EÜ) nr 423/2007 (2) lisaks ÜRO Julgeolekunõukogu või sanktsioonide komitee poolt kindlaks määratud kaupadele eelkõige selliste kaupade ja sellise tehnoloogia tarnimist, müüki või üleandmist Iraanile, mis võivad kaasa aidata Iraani uraani rikastamise, ümbertöötamise või raske veega seotud tegevusele, tuumarelvade kandesüsteemide väljatöötamisele või muude Rahvusvahelisele Aatomienergiaagentuurile (IAEA) muret tekitavate või IAEA poolt lahendust vajavaks tunnistatud küsimustega seotud tegevusele.
(2)
Need esemed on loetletud määruse (EÜ) nr 423/2007 IA lisas. Selle lisa teatavaid viiteid tuleb korrigeerida.
(3)
Määrusega (EÜ) nr 423/2007 piiratakse ka lisas II loetletud teatavate muude kaupade ja teatava muu tehnoloogia eksporti. Loetelu tuleb selle tõhususe säilitamise eesmärgil üle vaadata.
(4)
Otstarbekuse huvides tuleks komisjoni volitada pidama keelatud või kontrollitavate kaupade ja tehnoloogia loetelusid ning neid muutma kas ÜRO Julgeolekunõukogu või sanktsioonide komitee või liikmesriikide esitatud teabe alusel.
(5)
Määrust (EÜ) nr 423/2007 tuleks seega vastavalt muuta,
ON VASTU VÕTNUD KÄESOLEVA MÄÄRUSE:
Artikkel 1
Määrust (EÜ) nr 423/2007 muudetakse järgmiselt:
1)
Artikli 3 lõige 1a asendatakse järgmisega:
„1a Ekspordiks, mille jaoks käesoleva määruse kohaselt on vaja luba, annavad loa eksportija asukohaliikmesriigi pädevad asutused kooskõlas nõukogu 5. mai 2009. aasta määruse (EÜ) nr 428/2009 (millega kehtestatakse ühenduse kord kahesuguse kasutusega kaupade ekspordi, edasitoimetamise, vahendamise ja transiidi kontrollimiseks) (3) artiklis 11 sätestatud üksikasjalike eeskirjadega. Luba kehtib kogu liidus.
2)
Artikli 15 lõige 1 asendatakse järgmisega:
„1. Komisjon:
a)
muudab I lisa kas ÜRO Julgeolekunõukogu või sanktsioonide komitee otsuste alusel;
b)
muudab liikmesriikide esitatud teabe põhjal IA lisa ja II lisa;
c)
muudab liikmesriikide esitatud teabe põhjal III lisa;
d)
muudab IV lisa kas ÜRO Julgeolekunõukogu või sanktsioonide komitee otsuste alusel;
e)
muudab VI lisa nõukogu ühise seisukoha 2007/140/ÜVJP III ja IV lisa suhtes tehtud otsuste alusel.”;
3)
IA lisa muudetakse vastavalt käesoleva määruse I lisale;
4)
II lisa asendatakse käesoleva määruse II lisas esitatud tekstiga.
Artikkel 2
Käesolev määrus jõustub järgmisel päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 15. detsember 2009

Labels: 3
7
18
5